Γνωμοδότηση της Επιτροπής των Περιφερειών για το "Έγγραφο εργασίας των υπηρεσιών της Επιτροπής με θέμα 'Η κοινωνία των πληροφοριών και περιφερειακή ανάπτυξη - Παρεμβάσεις ΕΤΠΑ 2000/2006: Κριτήρια για την αξιολόγηση προγραμμάτων'"

(2001/C 22/10)

H ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την απόφαση που έλαβε το Προεδρείο της, στις 11 Απριλίου 2000, σύμφωνα με το άρθρο 265 παράγραφος 5 της Συνθήκης περί ιδρύσεως της Ευρωπαϊκής Κοινότητας σχετικά με την έκδοση γνωμοδότησης με θέμα "Η κοινωνία των πληροφοριών και η περιφερειακή ανάπτυξη - Παρεμβάσεις ΕΤΠΑ 2000/2006" και να αναθέσει την προετοιμασία των σχετικών εργασιών στην επιτροπή 1 "Περιφερειακή πολιτική, διαρθρωτικά ταμεία, οικονομική και κοινωνική συνοχή, διασυνοριακή και διαπεριφερειακή συνεργασία"·

έχοντας υπόψη τη γνωμοδότησή της για την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών με θέμα: Σύγκλιση στους κλάδους των τηλεπικοινωνιών, των μέσων επικοινωνίας και των τεχνολογιών των πληροφοριών, καθώς και οι συνέπειες για τις κανονιστικές ρυθμίσεις: αποτελέσματα της διαβούλευσης γύρω από την Πράσινη Βίβλο (COM (97) 623 τελικό) (COM (1999) 108 τελικό) (CDR 191/99 fin)(1)·

έχοντας υπόψη τη γνωμοδότησή της για την Πράσινη Βίβλο της Επιτροπής "Πληροφορίες στο δημόσιο τομέα: ένας βασικός πόρος για την Ευρώπη. Πράσινη Βίβλος για τις πληροφορίες του δημόσιου τομέα στην κοινωνία των πληροφοριών" (COM(1998) 585 τελικό) CDR 190/99 fin(2)·

έχοντας υπόψη τη γνωμοδότησή της για το Πράσινο Βιβλίο σχετικά με τη σύγκλιση στους κλάδους των τηλεπικοινωνιών, των μέσων επικοινωνίας και των τεχνολογιών των πληροφοριών, καθώς και σχετικά με τις συνέπειες για τις κανονιστικές ρυθμίσεις: προσέγγιση υπό το πρίσμα της κοινωνίας των πληροφοριών (COM(97) 623 τελικό) CDR 149/98 fin(3)·

έχοντας υπόψη τη γνωμοδότηση της Επιτροπής των Περιφερειών για την πρόταση κανονισμού (EG) του Συμβουλίου περί των γενικών διατάξεων για τα Διαρθρωτικά Ταμεία (CDR 167/98 fin)(4)·

έχοντας υπόψη τη γνωμοδότησή της για την ανακοίνωση της Επιτροπής με θέμα: "Συνοχή και κοινωνία των πληροφοριών" (COM(97) 7 τελικό)· CDR 270/97 fin(5)·

έχοντας υπόψη τη γνωμοδότησή της με θέμα "Μάθηση στην κοινωνία των πληροφοριών - σχέδιο δράσης για την ευρωπαϊκή εκπαιδευτική πρωτοβουλία (1996-1998)" (COM(96) 471 τελικό)· CDR 368/96 fin(6)·

έχοντας υπόψη τη γνωμοδότησή της για την Πράσινη Βίβλο με θέμα: "Ζωή και εργασία στην κοινωνία των πληροφοριών: πρώτα ο άνθρωπος" (COM(96) 389 τελικό)· CDR 365/96 fin(7)·

έχοντας υπόψη το ψήφισμά της για την κοινωνία των πληροφοριών: "από την Κέρκυρα στο Δουβλίνο - Οι νέες αναδυόμενες προτεραιότητες και οι συνέπειες της κοινωνίας των πληροφοριών επί των πολιτικών της ΕΕ - Η προετοιμασία των προσεχών φάσεων" (COM(96) 395 τελικό), CDR 337/96 fin(8)·

έχοντας υπόψη τη γνωμοδότησή για την "Ανακοίνωση της Επιτροπής για την πολύγλωσση κοινωνία της πληροφόρησης" και την "Πρόταση απόφασης του Συμβουλίου σχετικά με την έγκριση πολυετούς προγράμματος για την προώθηση της γλωσσικής πολυμορφίας της κοινότητας στην κοινωνία της πληροφόρησης" (COM(95) 486 τελικό), CDR 220/96 fin(9)·

έχοντας υπόψη τη γνωμοδότησή της για την "Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο που συνοδεύεται από πρόταση απόφασης σχετικά με τη θέσπιση πολυετούς κοινοτικού προγράμματος για την τόνωση της ανάπτυξης της ευρωπαϊκής βιομηχανίας περιεχομένου των πολυμέσων και την ενθάρρυνση της χρήσης του περιεχομένου των πολυμέσων στην νεοεμφανιζόμενη κοινωνία των πληροφοριών (INFO 2000)" (COM(95) 149 τελικό), CDR 22/96(10)·

έχοντας υπόψη τη γνωμοδότησή της για την Ανακοίνωση της Επιτροπής με θέμα: "Η Ευρώπη και η κοινωνία των πληροφοριών: η συνέχιση της πορείας, πρόγραμμα δράσης" (COM(94) 347 τελικό), CDR 21/95(11)·

έχοντας υπόψη το συμπληρωματικό σχέδιο γνωμοδότησης που υιοθέτησε η επιτροπή 3 στις 26 Ιουνίου 2000 (CDR 167/2000 Corr.) καθώς και τις τροπολογίες που υιοθετήθηκαν κατά τη συνεδρίαση· εισηγητής: ο κ. Giménez (E, EPP)·

έχοντας υπόψη το σχέδιο γνωμοδότησης (CDR 124/00 rev. 2) που υιοθέτησε η επιτροπή 1 στις 28 louviou 2000. Εισηγητής: ο κ. Tögel (D, ΕΣK)·

εκτιμώντας ότι:

(1) Η παγκόσμια οικονομία εξελίσσεται ολοένα και περισσότερο προς μια κοινωνία των πληροφοριών για την οποία ισχύουν νέοι κανόνες και η οποία λόγω της δυναμικής που περιέχει προσφέρει τεράστιες δυνατότητες για την ανάπτυξη και την απασχόληση.

(2) Οι ψηφιακές τεχνολογίες καθιστούν ευκολότερη και ολοένα φθηνότερη την πρόσβαση, την επεξεργασία, την αποθήκευση και τη διαβίβαση πληροφοριών.

(3) Οι επιχειρήσεις και οι αγορές αλλά και οι περιφέρειες της Ευρώπης αντιμετωπίζουν συνεπώς νέες συνθήκες ανταγωνισμού, οι οποίες επηρεάζουν μεταξύ άλλων και τις διαρθρωτικές μεταβολές που σημειώνονται στην Ευρώπη.

(4) Η Ευρωπαϊκή Ένωση αναγνώρισε έντονα τις δυνατότητες και τις προκλήσεις που εμπερικλείει η κοινωνία των πληροφοριών και ανέλαβε σημαντικές πρωτοβουλίες για την υλοποίηση των δυνατοτήτων αυτών. Οι πρωτοβουλίες αυτές είναι μεταξύ άλλων οι ακόλουθες:

- οι πρωτοβουλίες για την ελευθέρωση των αγορών τηλεπικοινωνιών στην Ευρώπη στα πλαίσια της ολοκλήρωσης της ευρωπαϊκής ενιαίας αγοράς,

- η ανάπτυξη ενός ευρωπαϊκού νομικού πλαισίου για τις πολυάριθμες πτυχές της κοινωνίας των πληροφοριών,

- η εντατική προώθηση της έρευνας και ανάπτυξης στον τομέα αυτό,

- η ανταλλαγή πληροφοριών σε ευρωπαϊκό επίπεδο καθώς και η δικτύωση των ευρωπαϊκών πρωτοβουλιών και

- ανάλυση των δυνατοτήτων και κινδύνων της κοινωνίας των πληροφοριών,

(5) το θέμα αυτό αποκτά ιδιαίτερη επικαιρότητα λόγω των σημαντικών αποφάσεων που ελήφθησαν κατά τη συνάντηση κορυφής στη Λισσαβόνα, με τις οποίες συμφωνήθηκαν οι ακόλουθοι στόχοι:

- Κάθε πολίτης, κάθε νοικοκυριό, κάθε σχολείο, κάθε επιχείρηση, κάθε δημόσια διοίκηση θα πρέπει να οδηγηθεί προς την ψηφιακή εποχή και να συνδεθεί με το δίκτυο·

- θα πρέπει να δημιουργηθεί μία, από ψηφιακή άποψη, ώριμη Ευρώπη η οποία θα αναπτύξει ένα επιχειρηματικό πνεύμα στα πλαίσια του οποίου χρηματοδοτούνται και αναπτύσσονται νέες ιδέες·

- η συνολική αυτή διαδικασία θα πρέπει να καλύπτει όλα τα κοινωνικά στρώματα να κερδίσει την εμπιστοσύνη των καταναλωτών και να ενισχύσει την κοινωνική συνοχή·

- με την πρωτοβουλία "e-Ευρώπη", η οποία επεκτείνεται σχεδόν σε όλους τους κοινωνικούς τομείς επιδιώκοντας το όχι όπως π.χ. να οδηγηθούν οι νέοι της Ευρώπης προς την εποχή της ψηφιακής τεχνολογίας χάρις στον εξοπλισμό σχολείων με τεχνολογίες της πληροφόρησης, να διευκολυνθεί η πρόσβαση στην αγορά των μικρομεσαίων επιχειρήσεων χάρις στην γρήγορη και μη γραφειοκρατική διάθεση κεφαλαίων κινδύνου αλλά και η προσαρμογή των τεχνολογιών πληροφόρησης στις ανάγκες των μειονεκτούντων ατόμων.

(6) Προκειμένου να επιτευχθούν οι στόχοι αυτοί πρέπει να υπερβληθούν ακόμη πολυάριθμα εμπόδια, τα οποία αναχαιτίζουν την ταχύτερη ανάπτυξη των ψηφιακών τεχνολογιών στην Ευρώπη:

- Η πρόσβαση στο Διαδίκτυο και στο ηλεκτρονικό εμπόριο είναι συνήθως ακριβή, ανασφαλής και αργή.

- Μόνο ένα μικρό μέρος του πληθυσμού ανήκει στους ψηφιακά επιδέξιους χρήστες του δικτύου.

- Η νοοτροπία των επιχειρήσεων δεν είναι αρκετά δυναμική και δεν προσανατολίζεται επαρκώς προς την παροχή υπηρεσιών.

- Ο δημόσιος τομέας δεν προωθεί αρκετά εντατικά την ανάπτυξη νέων εφαρμογών και υπηρεσιών.

(7) Η συγκεκριμένη εφαρμογή των μέτρων που οδηγούν προς την κοινωνία των πληροφοριών σε ευρωπαϊκό επίπεδο προγραμματίζεται, υλοποιείται, διασφαλίζεται και κυρίως χρηματοδοτείται από τις αρχές της τοπικής και περιφερειακής αυτοδιοίκησης χάρις στην ανάπτυξη π.χ. ανάλογων περιφερειακών πρωτοβουλιών.

(8) Για το σκοπό αυτό έχει ιδιαίτερη σημασία ο στρατηγικός προσανατολισμός των προγραμμάτων στήριξης όπως π.χ. των προγραμμάτων του (Ευρωπαϊκού Ταμείου Περιφερειακής Ανάπτυξης) ΕΤΠΑ για την στήριξη παραγωγικών επενδύσεων, την εφαρμογή μέτρων υποδομής και υπηρεσιών για μικρομεσαίες επιχειρήσεις, κυρίως στις περιοχές που παρουσιάζουν διαρθρωτική καθυστέρηση.

(9) Γι' αυτό ακριβώς, η Επιτροπή της ΕΕ διατυπώνει στο εξεταζόμενο έγγραφο την άποψη ότι είναι απαραίτητο να διερευνηθεί ο ρόλος των Διαρθρωτικών Ταμείων για την ενίσχυση της κοινωνίας των πληροφοριών γενικά και του ΕΤΠΑ ειδικά. Επειδή μετά την υποβολή της έκθεσης Bangemann το 1994 έχουν βελτιωθεί, συμπληρωθεί και έχουν καταστεί επικερδής οι υποδομές των τηλεπικοινωνιών, η Επιτροπή καταλήγει στην άποψη ότι η παροχή άμεσης στήριξης στον τομέα του δεν είναι πλέον αναγκαία.

(10) Λόγω του στρατηγικού ρόλου που διαδραματίζει η κοινωνία των πληροφοριών για την Ευρώπη, αλλά και λόγω της σύντομης ανάπτυξης των τεχνολογικών και οικονομικών χαρακτηριστικών των τηλεπικοινωνιών, η Επιτροπή θεωρεί αναγκαίο να στηριχτεί η ανάπτυξη της ζήτησης στον τομέα αυτό, αποδίδοντας ιδιαίτερο βάρος στη σημασία της πρόσβασης των χρηστών στο δίκτυο. Οι μέθοδοι για την υλοποίηση των στόχων αυτών περιέχουν επίσης την ανάγκη συντονισμού των μέτρων σε ευρωπαϊκό πλαίσιο.

(11) Η Επιτροπή αναφέρει επίσης ότι το ΕΤΠΑ θα πρέπει να χορηγήσει την κατάλληλη χρηματοδότηση εφόσον υπάρχουν ανάγκες για δημόσιες επενδύσεις.

(12) Η Επιτροπή προτίθεται γι' αυτό να επικεντρώσει περισσότερο τις προσπάθειές της στη βελτίωση της ζήτησης επειδή η ύπαρξη της πλέον εξελιγμένης υποδομής δεν έχει καμία σημασία εάν δεν παρέχονται στους τελικούς χρήστες κατάλληλες υπηρεσίες, επειδή δεν διαθέτουν τη γνώση ή την ικανότητα για να αποκομίσουν όφελος από τις υπηρεσίες αυτές.

(13) Προκειμένου να προσδιορισθούν τα κατάλληλα μέτρα ενίσχυσης σ' αυτό τον τομέα, χρειάζεται η εντονότερη συμμετοχή των χρηστών στη συζήτηση που διεξάγεται σε περιφερειακό επίπεδο.

(14) Η Επιτροπή εξακολουθεί επίσης να θεωρεί την απουσία εμπορικών κινήτρων για επενδύσεις, την έλλειψη ιδιωτικής πρωτοβουλίας και επενδύσεων καθώς και το αυξανόμενο χάσμα όσον αφορά τον ανταγωνισμό μεταξύ των διαφόρων ζωνών μιας περιφέρειας ως βασικό κριτήριο χρηματοδότησης με πόρους των Διαρθρωτικών Ταμείων.

(15) Επίσης, κατά τη γνώμη της Επιτροπής θα πρέπει να ληφθούν υπόψη τα ακόλουθα σημεία:

- Τα ποσά της χορήγησης θα πρέπει να πληρούν τα καθορισθέντα κριτήρια, δηλαδή η ενίσχυση θα πρέπει να διευκολύνει την πρόσβαση στα δίκτυα και την πραγματική αξιοποίησή τους.

- Οι επενδύσεις για έργα υποδομής θα πρέπει να συνδέονται με το σχέδιο περιφερειακής ανάπτυξης για την κοινωνία των πληροφοριών και να καθορίζονται από το σχέδιο αυτό.

- Θα πρέπει να διασφαλίζεται η συνχρηματοδότηση και να είναι προσαρμοσμένη στο νέο πλαίσιο ρυθμιστικής πολιτικής.

Η Επιτροπή των Περιφερειών υιοθέτησε κατά τη σύνοδο ολομέλειας της 20ής και 21ης Σεπτεμβρίου 2000 (συνεδρίαση της 21ης Σεπτεμβρίου) την ακόλουθη γνωμοδότηση.

Η Επιτροπή των Περιφερειών

1. επιβεβαιώνει ότι η κοινωνία των πληροφοριών έχει καθοριστική σημασία για την ανάπτυξη και την ενίσχυση της ανταγωνιστικότητας της Ευρώπης στο πλαίσιο της παγκόσμιας οικονομίας.

2. υπογραμμίζει ότι η εφαρμογή των νέων τεχνολογιών της πληροφορίας και της επικοινωνίας προσφέρει, αναμφισβήτητα, σημαντικά πλεονεκτήματα στις περιφέρειες και μπορεί να συμβάλει στην περαιτέρω προώθηση της οικονομικής και κοινωνικής συνοχής στην Ευρώπη.

3. διαπιστώνει ότι η ανάπτυξη της κοινωνίας των πληροφοριών αποτελεί στο μέλλον έναν από τους κυριότερους πολιτικούς τομείς της διαρθρωτικής πολιτικής της Ευρωπαϊκής Ένωσης και ότι οι περιφερειακές και τοπικές αρχές θα πρέπει να συμμετέχουν σε όλες τις φάσεις της υλοποίησης·

4. τονίζει ότι μόνον μέσω της ανάληψης αποφασιστικής δράσης εκ μέρους των δημόσιων αρχών για την προώθηση της κοινωνίας των πληροφοριών μπορεί να καταστεί δυνατή η πλήρης αξιοποίηση των δυνατοτήτων που παρέχουν οι νέες τεχνολογίες·

5. υπογραμμίζει με έμφαση ότι με την ταχεία ανάπτυξη της κοινωνίας των πληροφοριών προσφέρονται νέες δυνατότητες οικονομικής ανάπτυξης, εάν καταστεί ελκυστικότερος ο τόπος εγκατάστασης για τις επιχειρήσεις·

6. διαπιστώνει ότι υπάρχουν δυνατότητες για τη δημιουργία εξειδικευμένων θέσεων απασχόλησης ακόμη και σε περιφέρειες και δήμους που παρουσιάζουν διαρθρωτική καθυστέρηση και βρίσκονται συχνά σε απομακρυσμένες αγροτικές περιοχές και επισημαίνει ότι τα μέτρα που πρόκειται να υιοθετηθούν πρέπει να αποτελούν μέρος στρατηγικών σχεδίων τα οποία συμβάλλουν συνολικά κατά τρόπο ενιαίο, συνεκτικό και ολοκληρωμένο στην περιφερειακή ανάπτυξη·

7. επιβεβαιώνει ότι την ευθύνη για την κατάρτιση των σχεδίων και την υιοθέτηση των συγκεκριμένων αναγκαίων μέτρων θα πρέπει να έχουν οι τοπικές και περιφερειακές αρχές προκειμένου να πραγματοποιηθούν οι κατάλληλες επενδύσεις ανάλογα με τις διαρθρωτικές ανάγκες και τις απαιτήσεις της κάθε περιφέρειας.

8. υποστηρίζει τη στρατηγική προσέγγισης της Επιτροπής σύμφωνα με την οποία ο αποτελεσματικότερος συνδυασμός των μέτρων που συνθέτουν το περιφερειακό σχέδιο επενδύσεων μπορεί να προκύψει μόνο στα πλαίσια συζήτησης σε ευρεία βάση, με τη συμμετοχή των χρηστών σε περιφερειακό και τοπικό επίπεδο και ότι τα ειδικά μέτρα μπορούν να ληφθούν μόνο εφόσον είναι κατάλληλη βάσει της περιφερειακής κοινωνικοοικονομικής δομής·

9. θεωρεί ότι η στρατηγική των δημόσιων διοικήσεων για την ανάπτυξη της κοινωνίας των πληροφοριών στην Ευρώπη θα πρέπει να λαμβάνει υπόψη τέσσερα βασικά και απαραίτητα στοιχεία χωρίς τα οποία δεν μπορεί να υπάρξει αγορά προηγμένων υπηρεσιών στον τομέα των πολυμέσων, όπως:

- τη δημιουργία και τη διαθεσιμότητα περιεχομένων ποιότητας υπό ψηφιακή μορφή.

- την ύπαρξη ευρείας και διαφοροποιημένης προσφοράς εφαρμογών και υπηρεσιών σε λογικές τιμές.

- την ευρεία δημιουργία υποδομών επαρκούς δυναμικότητας και απόδοσης.

- τη θέσπιση του κατάλληλου ρυθμιστικού πλαισίου για τις υπηρεσίες που απορρέουν από τη σύγκλιση των τεχνολογιών.

10. δηλώνει ότι τα επιμέρους άτομα με τη σειρά τους, ως συνιστώσες της κοινωνίας μπορούν να επωφεληθούν σημαντικά από τις πολυάριθμες υπηρεσίες που θέτει στη διάθεσή τους η κοινωνία των πληροφοριών. Θα πρέπει να προσαρμοσθούν οι επενδύσεις που πραγματοποιούνται στον τομέα της ενίσχυσης της εμπιστοσύνης προς τις νέες τεχνολογίες και την ασφάλεια των δικτύων, με στόχο να αποτελέσουν και οι πολίτες μέρος της ζήτησης προκειμένου να επεκταθεί η χρήση των εφαρμογών, των περιεχομένων και των υπηρεσιών.

11. προσδοκεί για αυτό ότι κατά την μετάδοση ικανοτήτων σε ενδεχόμενους χρήστες θα ληφθεί υπόψη το ακόλουθο κριτήριο: μία σύγχρονη σχολική και επαγγελματική εκπαίδευση αποτελεί βασική προϋπόθεση προκειμένου να αναπτυχθούν οι απαραίτητες ικανότητες με τις οποίες οι εργαζόμενοι θα είναι σε θέση να ειδικευτούν σε νέες οικονομικές δραστηριότητες και να αξιοποιήσουν τα πλεονεκτήματα που προσφέρει η κοινωνία των πληροφοριών. Για την επίτευξη του στόχου αυτού μπορούν να αξιοποιηθούν, η μάθηση εξ αποστάσεως, η αυτόματη μάθηση με ηλεκτρονικά μέσα καθώς και η ανάπτυξη των δεξιοτήτων αυτών με κατάλληλα μέτρα εκπαίδευσης στον επιχειρηματικό τομέα·

12. υποστηρίζει ότι απαιτείται η εξοικείωση του συνόλου της κοινωνίας με τις νέες τεχνολογίες. Από τις δράσεις που θα αναληφθούν για το σκοπό αυτό θα εξαρτηθεί αν θα επιτευχθεί η συμμετοχή όλων των πολιτών. Για την προσέγγιση του πληθυσμού προς την κοινωνία των πληροφοριών είναι απαραίτητη η υιοθέτηση δυναμικών μέτρων στους τομείς της εκπαίδευσης, τόσο σχολικής όσο και πανεπιστημιακής, της συνεχούς κατάρτισης, της κατάρτισης των ενηλίκων, των ατόμων της τρίτης ηλικίας και των κοινωνικών στρωμάτων που είναι περισσότερο ευάλωτα στο φαινόμενο του αποκλεισμού, όπως οι κάτοικοι των αγροτικών και αλιευτικών περιοχών ή των άκρως απομακρυσμένων περιφερειών. Η απόσταση που χωρίζει τις περιοχές αυτές από τα κύρια οικονομικά κέντρα μπορεί να προκαλέσει δυσλειτουργίες που μπορούν να αντιμετωπισθούν μόνο μέσω στοχοθετημένων μέτρων.

13. συμφωνεί με την Επιτροπή ότι το ΕΤΠΑ συνέβαλε κατά το παρελθόν στην αναβάθμιση και στην ολοκλήρωση της υποδομής των πληροφοριών και των επικοινωνιών και ειδικότερα του βασικού δικτύου τηλεφωνίας και ότι εφ' όσον οι περισσότερες επενδύσεις σε υποδομές τηλεπικοινωνιών είναι επικερδής το μεγαλύτερο μέρος της συνδρομής του ΕΤΠΑ πρέπει συνεπώς να επικεντρωθεί στην πλευρά της ζήτησης, αποσκοπώντας ταυτόχρονα στη δημιουργία και την εδραίωση της αγοράς της προσφοράς υπηρεσιών πολυμέσων που θα συνοδεύεται από υπερσύγχρονες υποδομές.

14. επισημαίνει ότι ένα βασικό στοιχείο της ζήτησης αποτελεί η ίδια η δημόσια διοίκηση, τόσο λόγω της χρήσης υπηρεσιών τηλεπικοινωνιών και πληροφοριών όσο και λόγω της παροχής υπηρεσιών προς τους πολίτες. Η διοίκηση θα πρέπει να αποτελέσει παράδειγμα προς μίμηση για τις επιχειρήσεις και τους πολίτες μεταβαλλόμενη τόσο σε καταναλωτή όσο και σε προμηθευτή υπηρεσιών της κοινωνίας των πληροφοριών. Για το λόγο αυτό θα πρέπει να προβεί στη θέσπιση των κατάλληλων διαδικασιών προκήρυξης ανοικτών διαγωνισμών που θα δίδουν σε κάθε υποψήφιο την ευκαιρία να προβαίνει στην υποβολή των προσφορών που αντιστοιχούν στις δυνατότητές του, έχοντας πλήρη επίγνωση του ότι πιθανόν να θυσιαστούν ορισμένα από τα πλεονεκτήματα που μας προσφέρει η κλασική τεχνολογία. Αναμφισβήτητα, με την ενσωμάτωση των νέων τεχνολογιών θα προκύψει σημαντική βελτίωση ως προς την ποιότητα της δημόσιας διοίκησης και θα υπάρξει μεγαλύτερη προσέγγιση των πολιτών καθώς και σημαντική εξοικονόμηση πόρων για τους δημόσιους προϋπολογισμούς λόγω της βελτίωσης της αποτελεσματικότητας και απόδοσης της διοικητικής διαχείρισης.

15. ζητεί να δημιουργηθούν ήδη σε αυτό το στάδιο οι δυνατότητες που θα επιτρέψουν στις περιφέρειες και στις τοπικές αρχές να συμβάλουν στο πλαίσιο των δυνατοτήτων τους ώστε η γενική και επαγγελματική κατάρτιση να ανταποκρίνεται στις απαιτήσεις και προκλήσεις της κοινωνίας των πληροφοριών και να αποκτούν οι μελλοντικοί εργαζόμενοι τις απαραίτητες ικανότητες. Σ' αυτό θα πρέπει να προστεθούν και υπηρεσίες πληροφόρησης φιλικές προς τους πολίτες και η δημιουργία δημόσιων υπηρεσιών πρόσβασης στο Διαδίκτυο και φυσικά η στήριξη της χρήσης των μέσων της Τ.Π. από μικρομεσαίες επιχειρήσεις·

16. τονίζει ότι ένας άλλο σημαντικό στήριγμα της ζήτησης πρέπει να είναι οι επιχειρήσεις. Στο πλαίσιο των προσπαθειών που καταβάλουν οι δημόσιες αρχές για την αύξηση της ζήτησης είναι σημαντικό να ληφθούν υπόψη οι ΜΜΕ, υπό την ιδιότητα των καταναλωτών υπηρεσιών της κοινωνίας των πληροφοριών, λόγω των πλεονεκτημάτων που τους προσφέρει η ενσωμάτωση στην επιχειρηματική δραστηριότητα των νέων τεχνολογιών της πληροφορίας και των επικοινωνιών. Προς το σκοπό αυτό είναι απαραίτητο να εξοικειωθούν οι επιχειρήσεις με την τεχνολογία και να ενημερωθούν για τα επιχειρηματικά πλεονεκτήματα που παρέχει η κοινωνία των πληροφοριών σε σχέση με την εξοικονόμηση πόρων και την βελτιστοποίηση και αύξηση του κέρδους. Επιπλέον, οι νέες τεχνολογίες θα επιτρέψουν την ενοποίηση διαφορετικών οικονομικών φάσεων και τον περιορισμό των δανειακών αναγκών.

17. επισημαίνει ότι όχι μόνον θα πρέπει να προωθηθεί η χρήση των νέων τεχνολογιών εκ μέρους των παραδοσιακών επιχειρήσεων με στόχο τον εκσυγχρονισμό τους, αλλά είναι επίσης απαραίτητο να προωθηθεί και η επιχειρηματική καινοτομία, με την παροχή υποστήριξης προς τις ΜΜΕ με στόχο την ανάπτυξη σχετικών παραγωγικών δραστηριοτήτων οι οποίες να συμβάλουν στην ανάπτυξη σχετικών εφαρμογών και περιεχομένων ή την ανάληψη πρωτοβουλιών για την παροχή νέων υπηρεσιών στο πλαίσιο ενός τομέα που αναπτύσσεται και εξελίσσεται συνεχώς.

18. υποστηρίζει την Επιτροπή όσον αφορά τον νέο προσανατολισμό των βασικών τομέων στήριξης για την υλοποίηση της κοινωνίας των πληροφοριών, όπως η επικέντρωση στην εξυπηρέτηση των ΜΜΕ για να καθορίσουν αποτελεσματικούς τρόπους και να προσαρμόσουν την επιχείρηση στις τεχνολογίες πληροφόρησης και επικοινωνίας και τον καθορισμό νέων προθεσμιών ενίσχυσης και βασικών όρων. Μόνο κατ' αυτό τον τρόπο μπορούν οι εμπορικές επιχειρήσεις και ιδιαίτερα οι μικρομεσαίες να αποκομίσουν πραγματικό οικονομικό όφελος και συγχρόνως να ληφθεί μέριμνα ότι τα νέα δίκτυα πληροφοριών θα μπορούν να αξιοποιηθούν από τους χρήστες καλύτερα και απλούστερα·

19. εκφράζει επίσης την άποψη ότι οι επενδύσεις στις υποδομές των τηλεπικοινωνιών είναι δικαιολογημένες εάν πληρούνται ορισμένοι όροι και με την προϋπόθεση ότι η συνδρομή του ΕΤΠΑ θα πληρεί τα ακόλουθα κριτήρια:

- στήριξη της καλύτερης πρόσβασης στα δίκτυα δεδομένων και της αποτελεσματικότερης χρήσης τους·

- οι επενδύσεις στην υποδομή θα πρέπει να συνδέονται και να καθορίζονται από το περιφερειακό σχέδιο ανάπτυξης.

Συγχρόνως κρίνεται εύλογο ότι τα μέτρα που αποσκοπούν αποκλειστικά στον εκσυγχρονισμό των υφιστάμενων βασικών υποδομών των τηλεπικοινωνιών δεν θα πρέπει να χρηματοδοτούνται πλέον κατά προτεραιότητα από το ΕΤΠΑ και ότι οι αποφάσεις σχετικά με τις επενδύσεις θα πρέπει να λαμβάνονται από έναν δημόσιο φορέα και όχι από τους φορείς εκμετάλλευσης. Επιπλέον, θα πρέπει να προωθηθεί και να βελτιωθεί η εκπαίδευση και η επαγγελματική κατάρτιση στα πλαίσια της οποίας θα πρέπει να λαμβάνονται υπόψη οι απαιτήσεις της κοινωνίας των πληροφοριών·

20. επισημαίνει και πάλι ότι η στήριξη με πόρους του ΕΤΠΑ στην ιδανική περίπτωση δεν θα πρέπει να πραγματοποιείται μέσω ανεξάρτητων και μεμονωμένων μέτρων αλλά μέσω της ενσωμάτωσης των πτυχών της κοινωνίας των πληροφοριών σε κάθε μέτρο·

21. υποστηρίζει με έμφαση τον προγραμματισμό και την ανάπτυξη πρωτοβουλιών περιφερειακού επιπέδου υπέρ της κοινωνίας των πληροφοριών.

Βρυξέλλες, 21 Σεπτεμβρίου 2000.

Ο Πρόεδρος

της Επιτροπής των Περιφερειών

Jos Chabert

(1) ΕΕ C 57 της 29.2.2000, σ. 5.

(2) ΕΕ C 57 της 29.2.2000,σ. 11.

(3) ΕΕ C 373 της 2.12.1998, σ. 26.

(4) EE C 373 της 2.12.1998, σ. 1.

(5) ΕΕ C 64 της 27.2.1998, σ. 20.

(6) EE C 116 της 14.4.1997, σ. 89.

(7) ΕΕ C 116 της 14.4.1997, σ. 81.

(8) ΕΕ C 42 της 10.2.1997, σ. 31.

(9) ΕΕ C 337 της 11.11.1996, σ. 45.

(10) ΕΕ C 129 της 2.5.1996, σ. 39.

(11) ΕΕ C 210 της 14.8.1995, σ. 109.